করোনারি স্টেন্ট

**করোনারি স্টেন্ট** বা **কার্ডিয়াক স্টেন্ট** হলো একটি নলাকার যন্ত্র, যা হৃৎপিণ্ডে রক্ত সরবরাহকারী করোনারি ধমনীতে স্থাপন করা হয়,  যাতে হৃৎ-ধমনীর ব্যাধিতে আক্রান্ত রোগীদের ধমনী খোলা রাখা যায়। আধুনিক হৃদরোগ চিকিৎসায় যেসব স্টেন্ট ব্যবহার করা হয়, তার বেশিরভাগই হলো ঔষধ নিঃসরণকারী স্টেন্ট বা ড্রাগ-এলুটিং স্টেন্ট। এসব পারকিউটেনিয়াস করোনারি ইন্টারভেনশন (পিসিআই) চিকিৎসা পদ্ধতিতে ব্যবহৃত হয়। করোনারি স্টেন্টকে দুটি প্রধান ভাগে ভাগ করা হয়: ড্রাগ-এলুটিং এবং বেয়ার মেটাল স্টেন্ট। ২০২৩ সাল পর্যন্ত, ৯০%-এরও বেশি পিসিআই পদ্ধতিতে ড্রাগ-এলুটিং স্টেন্ট (ডিইএস) ব্যবহৃত হয়েছে। স্টেন্ট অ্যানজাইনা (বুকে ব্যথা) কমায় এবং এটি রোগীদের হার্ট অ্যাটাকের (মেডিকেল পরিভাষায় যাকে অ্যাকিউট মায়োকার্ডিয়াল ইনফার্কশন বলা হয়) পর তাদের বেঁচে থাকার সম্ভাবনা বাড়াতে এবং প্রতিকূল ঘটনা কমাতে সাহায্য করে।

হাত-পায়ের ধমনীর অথেরোস্ক্লেরোসিস, বিশেষত পায়ের পেরিফেরাল ধমনী রোগের মতো ক্ষেত্রে একই ধরনের স্টেন্ট এবং স্টেন্টিং পদ্ধতি ব্যবহার করা হয়।

## চিকিৎসায় ব্যবহার

 কার্ডিয়াক স্টেন্টিং দুটি ভিন্ন পরিস্থিতিতে পিসিআই পদ্ধতির মাধ্যমে সম্পন্ন করা হয়: যখন একজন রোগীর হার্ট অ্যাটাক হয়, তখন জরুরি ভিত্তিতে পিসিআই/স্টেন্টিং ব্যবহার করা হয়, যাকে 'প্রাইমারি পিসিআই' বলা হয়। এছাড়াও, যেসব রোগীর করোনারি ধমনী সরু হয়ে যাওয়ার কারণে দীর্ঘস্থায়ী উপসর্গ দেখা যায় (যেমন বুক ব্যথা বা অ্যানজাইনা, স্ট্রেস টেস্ট বা চাপ পরীক্ষার ডেটা, বিভিন্ন ইমেজিং কৌশল ইত্যাদি থেকে প্রাপ্ত প্রমাণ), তাদের ক্ষেত্রেও এই পদ্ধতি ব্যবহার করা হয়।

যেসব রোগীর প্রাইমারি পিসিআই করানো হয় না, করোনারি স্টেন্ট স্থাপনের সময় তারা সাধারণত সজাগ থাকেন। তবে, ক্যাথেটার প্রবেশের স্থানে স্থানীয় অ্যানেস্থেসিয়া (অবশকারী ওষুধ) ব্যবহৃত হয়, যাতে কোনো ব্যাথা না লাগে। বাস্তবে চিকিৎসা-পদ্ধতিতে ভিন্নতা থাকে, তবে রোগীর আরামকেই সর্বোচ্চ গুরুত্ব দেওয়া হয়। বর্তমানে পিসিআই স্টেন্ট স্থাপনের সময় ব্যথা নিয়ন্ত্রণ এবং অ্যানেস্থেসিয়ার জন্য বিভিন্ন কৌশল ব্যবহার করা হয়।

ক্যাথেটার বা স্টেন্ট যন্ত্রটি পেরিফেরাল ধমনী (হাত বা পায়ের একটি ধমনী) ভেদ করে শরীরে প্রবেশ করানো হয় এবং এটিকে ধমনীর মধ্য দিয়ে চালনা করে অবরুদ্ধ করোনারি ধমনীতে ডিইএস স্থাপন করা হয়। এরপর স্টেন্টটি প্রসারিত করা হয় যাতে ব্লক বা সঙ্কুচিত করোনারি ধমনী (যেখানে প্লাক জমার কারণে সংকোচন দেখা দিয়েছে) খুলে যায়। এই অবস্থা অথেরোস্ক্লেরোসিস নামে পরিচিত। সাধারণত ফিমোরাল (উরু) বা রেডিয়াল ধমনী (হাত/কব্জি) দিয়ে পেরিফেরাল ধমনীতে প্রবেশ করানো হয় এবং কদাচিৎ ব্র্যাকিয়াল বা আলনার ধমনী (কব্জি/হাত) ব্যবহৃত হয়। ঐতিহাসিকভাবে, ধমনী দিয়ে অস্ত্রোপচার করার পর সেই স্থান থেকে রক্তপাত নিয়ন্ত্রণ করা একটি বড় সমস্যা ছিল, মর্ডান আর্টারিয়াল প্রেসার ব্যান্ড এবং আর্টারিয়াল ক্লোজার সিস্টেমের মতো পদ্ধতিগুলো বর্তমানে এই সমস্যা সমাধানে সাহায্য করেছে। কিন্তু, অস্ত্রোপচারের পর রক্তপাত এখনও একটি উদ্বেগের বিষয়।

স্টেন্ট নামে পরিচিত টিউব আকৃতির জালটি প্রথমে একটি বেলুনযুক্ত ক্যাথেটারের ওপর সংকুচিত অবস্থায় থাকে। এই সংকুচিত অবস্থায় এটি তুলনামূলকভাবে সরু ধমনীর মধ্য দিয়ে সহজে প্রবেশ করানো যায়। এরপর, ক্যাথেটারের মাধ্যমে বায়ুচাপ ব্যবহার করে বেলুনটি ফুলিয়ে স্টেন্টটিকে প্রসারিত করা হয় এবং রোগাক্রান্ত ধমনীর ভেতরের প্রাচীরের সঙ্গে দৃঢ়ভাবে বসিয়ে দেওয়া হয়। এই স্থাপনের সময়, বেলুনটি ফুলিয়ে তোলার জন্য কত সময় ও চাপ প্রয়োজন হয়েছে, তা রেকর্ড করা হয়। পুরো প্রক্রিয়াটিকে এমন একটি ছাতার সঙ্গে তুলনা করা যেতে পারে, যা প্রথমে বন্ধ থাকে এবং পরে খোলা হয়।

স্টেন্ট স্থাপনের সময় অনেক গুরুত্বপূর্ণ চিকিৎসা-সংক্রান্ত সিদ্ধান্ত তাৎক্ষণিকভাবে নেওয়া হয়। এসময় ইন্টারভেনশনাল কার্ডিওলজিস্টরা ধমনীর সঠিক অবস্থান এবং ব্লকেজের (occlusion) প্রকৃত অবস্থা নির্ণয় করার জন্য ইন্ট্রাভাসকুলার আল্ট্রাসাউন্ড (IVUS) এবং ফ্লুরোস্কোপিক ইমেজিং ডেটা ব্যবহার করেন। একটি রেডিও-ওপেক কনট্রাস্ট ডাই ক্যাথেটারের মাধ্যমে প্রবেশ করানো হয়, যা ধমনী সমূহ দৃশ্যমান করতে এবং সরু হয়ে যাওয়া রক্তনালীর অবস্থান নির্ণয় করতে ব্যবহৃত হয়। তাৎক্ষণিকভাবে পাওয়া এই তথ্যের ওপর ভিত্তি করে ব্লকেজের চিকিৎসার সর্বোত্তম পদ্ধতি নির্ধারণ করা হয়। একই সঙ্গে, রোগীর সামগ্রিক হৃদপিণ্ডের রক্ত সরবরাহকারী ধমনী সমূহের স্বাস্থ্য এবং গঠনের বিস্তারিত তথ্যও মূল্যায়ন করা যায়; কারণ প্রতিটি ব্যক্তির করোনারি ভাস্কুলেচার (ধমনীর গঠন) ভিন্ন ভিন্ন হয়ে থাকে। এই সমস্ত তথ্য ভিডিওতে ধারণ করা হয়, যা ভবিষ্যতে রোগীর যেকোনো চিকিৎসার জন্য খুবই গুরুত্বপূর্ণ।
## আরোগ্য লাভ ও পুনর্বাসন
অনেক রোগীর ক্ষেত্রে স্টেন্টিং প্রক্রিয়ার জন্য হাসপাতালে থাকার প্রয়োজন হয় না। স্টেন্টিংয়ের পর তাৎক্ষণিক আরোগ্যের জন্য যে সময়টুকু ব্যয় করা হয়, তার প্রধান উদ্দেশ্য হলো স্টেন্ট বসানোর স্থান থেকে রক্তপাত হচ্ছে কি না, তা নিশ্চিত করা। সাধারণত, রোগীর ইসিজি (ECG) ইত্যাদির মাধ্যমে পর্যবেক্ষণ করা হয়। স্টেন্টে রক্ত জমাট বাঁধা রোধের জন্য স্টেন্টিং প্রক্রিয়ার পরপরই রোগীকে ওষুধ দেওয়া হয়। এর মধ্যে সাধারণত একটি কার্যকর অ্যান্টিকোয়াগুল্যান্ট (রক্ত পাতলা করার ওষুধ) 'প্ল্যাভিক্স'-এর একটি তাৎক্ষণিক লোডিং ডোজ ট্যাবলেট আকারে দেওয়া হয়। অন্যান্য অ্যান্টিকোয়াগুল্যান্ট ওষুধও ব্যবহার করা হয় এবং স্টেন্টিংয়ের পর দীর্ঘমেয়াদি চিকিৎসার জন্য অ্যাসপিরিন ও প্ল্যাভিক্সের মিশ্রণ একটি প্রচলিত কৌশল। হার্ট অ্যাটাকের পর যে রোগীদের পিসিআই করা হয়, তাদের ক্ষেত্রে হাসপাতালে কতদিন থাকতে হবে, তা হার্ট অ্যাটাকের ফলে সৃষ্ট ক্ষতির মাত্রার ওপর নির্ভর করে।

যেহেতু স্টেন্ট/ডিইএস একটি চিকিৎসা যন্ত্র, তাই রোগীদেরকে একটি 'চিকিৎসা যন্ত্রের কার্ড' দেওয়া হয়। এই কার্ডে ডিইএস এবং চিকিৎসা যন্ত্রের ক্রমিক নম্বর সম্পর্কিত তথ্য থাকে, যা গুরুত্বপূর্ণ এবং ভবিষ্যতে সম্ভাব্য চিকিৎসা প্রক্রিয়ার জন্য সহায়ক। একইভাবে, ধমনী বন্ধ করার বেশ কিছু পদ্ধতিতেও যে চিকিৎসা যন্ত্র ব্যবহৃত হয়, সেগুলোর ক্ষেত্রেও এই নিয়ম প্রযোজ্য। ধমনীতে প্রবেশের স্থানে সাধারণত ব্যথা থাকে এবং বড় আকারের হেমাটোমা (রক্ত জমাট বেঁধে কালশিটে পড়া) হওয়া খুবই সাধারণ। এই ব্যথা সাধারণত এক সপ্তাহ বা তার কিছু পরেই সেরে যায়। এছাড়াও, রোগীদের এক বা দুই সপ্তাহের জন্য হালকাভাবে থাকার পরামর্শ দেওয়া হয় এবং তাদের কোনো ভারী জিনিস না তোলার বিষয়ে সতর্ক থাকতে বলা হয়। এর মূল উদ্দেশ্য হলো প্রবেশপথের স্থানটি ভালোভাবে সেরে ওঠা নিশ্চিত করা। স্টেন্ট বসানোর এক বা দুই সপ্তাহ পরে একজন হৃদরোগ বিশেষজ্ঞ বা প্রাথমিক স্বাস্থ্যসেবা প্রদানকারীর (জেনারেল প্র্যাকটিশনার/জিপি) সঙ্গে ফলো-আপের জন্য দেখা করা একটি প্রচলিত নিয়ম।

হৃদরোগে আক্রান্ত রোগীদের ক্ষেত্রে সাধারণত প্রথম এক বছর প্রতি তিন থেকে ছয় মাস অন্তর ফলো-আপ পরীক্ষা করানো হয়, যদিও এই প্রক্রিয়ার ভিন্নতা দেখা যায়। এছাড়াও, স্টেন্ট স্থাপনের পর নিয়মিতভাবে পুনরায় এনজিওগ্রাফি করার প্রয়োজন হয় না। যদি হৃদরোগের জটিলতা বেড়ে যাওয়ার আশঙ্কা থাকে, তাহলে স্ট্রেস টেস্ট করানো যেতে পারে। যেসব রোগীর মধ্যে নতুন করে লক্ষণ দেখা যায় অথবা স্ট্রেস টেস্টে ইস্কেমিয়ার লক্ষণ ধরা পড়ে, তাদের ক্ষেত্রে পুনরায় ক্যাথিটারাইজেশন পরীক্ষার প্রয়োজন হতে পারে।

পিসিআই-স্টেন্টিং প্রক্রিয়ার পর শারীরিক পরীক্ষা অত্যন্ত গুরুত্বপূর্ণ। যেসব রোগীর জটিলতা হওয়ার ঝুঁকি বেশি এবং যাদের করোনারি ধমনীতে গুরুতর সমস্যা রয়েছে, তাদের ক্ষেত্রে নন-ইনভেসিভ স্ট্রেস টেস্টের ফলাফল যেমনই হোক না কেন, এনজিওগ্রাফি করার প্রয়োজন হতে পারে।

কার্ডিয়াক রিহ্যাবিলিটেশন বা হৃদরোগের পুনর্বাসন কার্যক্রম অনেকগুলো বিষয়ের ওপর নির্ভর করে, তবে এটি মূলত পিসিআই/ডিইএস পদ্ধতির আগে হৃদপেশীর ক্ষতির পরিমাণের ওপর নির্ভরশীল। অনেক রোগীর ক্ষেত্রে এই ধরনের চিকিৎসা করা হলেও তাদের হার্ট অ্যাটাক হয়নি বা হৃদপিণ্ডের কোনো গুরুতর ক্ষতি হয়নি, আবার এমনও অনেক রোগী আছেন যাদের হার্ট অ্যাটাকের কারণে শরীরের বিভিন্ন অংশে অক্সিজেনযুক্ত রক্ত সরবরাহ করার ক্ষমতা মারাত্মকভাবে ক্ষতিগ্রস্ত হয়েছে। তাই, পুনর্বাসন কার্যক্রম প্রতিটি রোগীর শারীরিক অবস্থা এবং প্রয়োজন অনুযায়ী সাজানো হয়।

## ঝুঁকি
যদিও পিসিআই থেকে জটিলতা হওয়ার সম্ভাবনা কম, তবে এর কিছু গুরুতর জটিলতার মধ্যে রয়েছে: অ্যারিথমিয়া (হৃদস্পন্দনের ছন্দপতন) হওয়া, প্রক্রিয়াটিতে ব্যবহৃত ডাই থেকে বিরূপ প্রতিক্রিয়া বা পার্শ্বপ্রতিক্রিয়া, সংক্রমণ, রিস্টেনোসিস (ধমনী পুনরায় সরু হয়ে যাওয়া), রক্ত জমাট বাঁধা, রক্তনালীর ক্ষতি এবং ক্যাথেটার প্রবেশ করানোর স্থানে রক্তক্ষরণ।
### রি-অক্লুশন
করোনারি ধমনীকে উন্মুক্ত বা খোলা রাখার জন্য এর ভেতরে ‘স্টেন্ট’ নামক একটি ধাতব কাঠামো স্থাপন করা হয়। কিন্তু স্টেন্ট যেহেতু শরীরের জন্য একটি বহিরাগত বস্তু, তাই এটি দেহের স্বাভাবিক প্রতিরোধ ব্যবস্থাকে উদ্দীপ্ত করে। এই প্রতিক্রিয়ার ফলে স্টেন্টের উপর দ্রুত নতুন কোষস্তর জমতে শুরু করে, যাকে নিওইনটিমাল হাইপারপ্লাসিয়া বলা হয়। তাছাড়া, স্টেন্ট স্থাপনের সময় ধমনীর প্রাচীর ক্ষতিগ্রস্ত হলে সেই নির্দিষ্ট স্থানে রক্ত জমাট বাঁধার আশঙ্কা বেড়ে যায়। যেহেতু রক্ত জমাট বাঁধার এই প্রক্রিয়ার সঙ্গে অণুচক্রিকা (platelets) সরাসরি জড়িত, তাই এই ঝুঁকি এড়াতে রোগীদের স্টেন্ট স্থাপনের আগে বা ঠিক পর থেকেই দ্বৈত অ্যান্টিপ্লেটলেট থেরাপি (dual antiplatelet therapy) শুরু করতে হয়। এই চিকিৎসায় সাধারণত এক বছর পর্যন্ত একটি এডিপি রিসেপ্টর অ্যান্টাগনিস্ট (যেমন: ক্লোপিডোগ্রেল বা টিক্যাগ্রেলর) এবং জীবনব্যাপী অ্যাসপিরিন সেবনের পরামর্শ দেওয়া হয়।

তবে, দ্বৈত অ্যান্টিপ্লেটলেট থেরাপি স্টেন্টের অভ্যন্তরে রক্ত জমাট বাঁধা সম্পূর্ণ প্রতিরোধ করতে সক্ষম হয় না, যা স্টেন্ট থ্রম্বোসিসের কারণ হতে পারে। এই রক্তপিণ্ড ও নতুন কোষের অনিয়ন্ত্রিত বৃদ্ধির ফলে সাধারণ বা ‘বেয়ার-মেটাল’ স্টেন্ট পুনরায় সংকীর্ণ হয়ে আসে, যা রিস্টেনোসিস নামে পরিচিত। এই প্রতিবন্ধকতা অতিক্রম করার লক্ষ্যেই ড্রাগ-এলুটিং স্টেন্টের উদ্ভাবন করা হয়। এধরনের স্টেন্ট থেকে কোষের বৃদ্ধি রোধকারী (antiproliferative) ওষুধ (যা মূলত ক্যান্সার চিকিৎসা বা ইমিউনোসাপ্রেসেন্ট হিসেবে ব্যবহৃত হয়) ধীরে ধীরে নিঃসৃত হতে থাকে, যা ‘ইন-স্টেন্ট রিস্টেনোসিস’ অর্থাৎ স্টেন্টের ভেতর পুনরায় সংকীর্ণ হয়ে যাওয়ার ঝুঁকি হ্রাস করে। ২০১৭ সালে প্রকাশিত একটি কোক্রেন রিভিউ অনুযায়ী, বেয়ার-মেটাল স্টেন্টের তুলনায় ড্রাগ-এলুটিং স্টেন্টের ব্যবহারে স্বাস্থ্যঝুঁকির ঘটনা কম। তবে দীর্ঘমেয়াদী পর্যবেক্ষণে দেখা গেছে যে, হৃদরোগজনিত মৃত্যুহার কিংবা হার্ট অ্যাটাকের ক্ষেত্রে উভয় প্রকার স্টেন্টের কার্যকারিতায় উল্লেখযোগ্য কোনো তফাৎ নেই।
### রিস্টেনোসিস
ভাস্কুলার স্টেন্ট ব্যবহারের একটি প্রধান সীমাবদ্ধতা হলো 'রিস্টেনোসিস' (পুনরায় সংকীর্ণ হওয়া)-এর ঝুঁকি। এই ঝুঁকি সৃষ্টি হয় যখন রক্তনালীর অভ্যন্তরীণ গহ্বরের (লুমেন) ভিতরে 'নিওইনটিমা' নামক একটি পুরু মসৃণ পেশীস্তর তৈরি হয়। নিওইনটিমার বৃদ্ধি বিভিন্ন মাত্রার হতে পারে, তবে কখনও কখনও তা এতটাই তীব্র হয় যে এটি রক্তনালীর পথটা পুনরায় বন্ধ করে দেয় (যাকে রিস্টেনোসিস বলা হয়)। এমনটা সাধারণত সরু রক্তনালীর ক্ষেত্রে বেশি ঘটে এবং এর ফলে প্রায়শই আবার চিকিৎসার প্রয়োজন হয়। ফলস্বরূপ, সাম্প্রতিক গবেষণাসমূহ স্টেন্ট স্থাপনের পর এই নিওইনটিমা গঠন হ্রাস করার উপায় অনুসন্ধানেই কেন্দ্রীভূত হয়েছে। এই লক্ষ্যে উল্লেখযোগ্য সাফল্যও এসেছে; যার মধ্যে অধিকতর জৈব-সামঞ্জস্যপূর্ণ উপাদান, প্রদাহরোধী ঔষধ নিঃসরণকারী স্টেন্ট এবং দেহে বিলীয়মান স্টেন্টের ব্যবহার অন্যতম। যদি পুনঃসংকীর্ণতা বা রিস্টেনোসিস দেখা দেয়, সেক্ষেত্রে একই পদ্ধতিতে পুনরায় হস্তক্ষেপের মাধ্যমে এর চিকিৎসা করা সম্ভব।
## ব্যবহারগত বিবেচনা
হার্ট অ্যাটাকের রোগীদের ক্ষেত্রে স্টেন্টিংয়ের সুফল বিভিন্ন গবেষণায় প্রমাণিত, কারণ এটি তাৎক্ষণিকভাবে হৃদপিণ্ডের ধমনীর রক্ত চলাচল স্বাভাবিক করে। কিন্তু সুস্থ অ্যানজাইনা‌ রোগীদের ওপর চালানো গবেষণাগুলোতে দেখা গেছে যে, স্টেন্টিং শুধুমাত্র ওষুধভিত্তিক চিকিৎসর চেয়ে রোগীদের আয়ু বাড়াতে কোনো ভূমিকা রাখে না। যদিও স্টেন্ট বুকের ব্যথা উপশমে সাহায্য করে, এটি রোগীদের জীবনকাল দীর্ঘায়িত করে না।

অধিকাংশ ক্ষেত্রে হার্ট অ্যাটাক ধমনী সংকীর্ণ হয়ে রক্ত চলাচল বাধাগ্রস্ত হওয়ার কারণে হয় না। বরং, চিকিৎসকদের মতে, হার্ট অ্যাটাক ঘটে যখন ধমনীর ভেতরের নরম ও ভঙ্গুর প্লাক ফেটে যায়। এর ফলে সেখানে রক্ত জমাট বেঁধে হঠাৎ করে রক্তপ্রবাহ সম্পূর্ণ বন্ধ করে দেয়। প্রায় ৭৫ থেকে ৮০ শতাংশ ক্ষেত্রে, যে প্লাক ফেটে যায় সেটি ধমনীকে সরু করে না এবং কোনো ধরনের উপসর্গও তৈরি করে না, ফলে স্টেন্ট বা বাইপাসের মাধ্যমে তা অপসারণ করাও সম্ভব হয় না। ফলে, স্ট্যাটিন জাতীয় ওষুধ ব্যবহার করে প্লাককে আরও স্থিতিশীল করার বিষয়টি চিকিৎসায় গুরুত্বপূর্ণ। স্টেন্টিং এবং অ্যান্টিকোয়াগুল্যান্ট থেরাপির পাশাপাশি স্ট্যাটিন ব্যবহার করাকে এখন একটি সমন্বিত ও কার্যকর চিকিৎসা পদ্ধতি হিসেবে বিবেচনা করা হয়।

কিছু হৃদরোগ বিশেষজ্ঞের মতে, স্টেন্ট বেশি ব্যবহৃত হয়। তবে, গবেষণায় দেখা গেছে যে বয়স্ক রোগীদের মতো নির্দিষ্ট কিছু গোষ্ঠীর ক্ষেত্রে এর ব্যবহার প্রয়োজনের তুলনায় কম।

## গবেষণা
যেসব রোগীর হৃৎপিণ্ডের তীব্র অসুস্থতা (অ্যাকিউট করোনারি সিনড্রোম) বা মায়োকার্ডিয়াল ইনফার্কশনের (হার্ট অ্যাটাক) মতো গুরুতর উপসর্গ রয়েছে, তাদের ক্ষেত্রে স্টেন্টিং বা বাইপাস সার্জারির মাধ্যমে রক্তনালিতে স্বাভাবিক রক্তপ্রবাহ ফিরিয়ে আনা (রিভাসকুলারাইজেশন) বেশ উপকারী। এটি মৃত্যুঝুঁকি ও অসুস্থতা কমাতে সাহায্য করে। তবে, তুলনামূলকভাবে স্থিতিশীল রোগীদের ক্ষেত্রে এই পদ্ধতির কার্যকারিতা ততটা স্পষ্ট নয়। রোগীভিত্তিক পরীক্ষণে প্রমাণিত হয়নি যে, সর্বোত্তম চিকিৎসার তুলনায় করোনারি স্টেন্ট রোগীর আয়ু বৃদ্ধি করে।
**ক্যারেজ* পরীক্ষণে পিসিআই-এর সাথে সর্বোত্তম চিকিৎসার তুলনা করা হয়। উল্লেখযোগ্য যে, গবেষণার শুরুতে প্রচুর সংখ্যক রোগীকে বাদ দেওয়া হয়েছিল এবং শুরুতেই সব রোগীর এনজিওগ্রাফি করা হয়েছিল। ফলে, এর ফলাফল কেবল কিছু নির্দিষ্ট রোগীর ক্ষেত্রেই প্রযোজ্য। তাই, এই ফলকে সব রোগীর জন্য সাধারণীকরণ করা উচিত নয়। *ক্যারেজ* গবেষণার ফলাফল অনুযায়ী, যেসব রোগীর হৃদরোগ স্থিতিশীল, তাদের ক্ষেত্রে সর্বোত্তম চিকিৎসার পাশাপাশি পিসিআই ব্যবহার করলে মৃত্যু, হার্ট অ্যাটাক বা অন্য কোনো বড় ধরনের হৃদরোগের ঝুঁকি কমে না।
*মাল্টি-ভেসেল করোনারি ধমনী রোগের চিকিৎসায় MASS-II পরীক্ষণে তিনটি পদ্ধতির কার্যকারিতা তুলনা করা হয়: পিসিআই, সিএবিজি এবং সর্বোত্তম ওষুধভিত্তিক চিকিৎসা। MASS-II পরীক্ষণের ফলাফলে দেখা গেছে যে, সিএবিজি, পিসিআই, অথবা শুধু ওষুধভিত্তিক চিকিৎসা—এই তিনটি পদ্ধতির কোনোটির মধ্যেই হৃদরোগে মৃত্যু বা আকস্মিক হার্ট অ্যাটাকের ঝুঁকির ক্ষেত্রে কোনো পার্থক্য নেই। তবে, যেসব রোগী পিসিআই পদ্ধতির চিকিৎসা নিয়েছিলেন, তাদের পরবর্তীতে আরও একবার রক্তনালির চিকিৎসা করানোর প্রয়োজনীয়তা বেশি ছিল।
*সিনট্যাক্স পরীক্ষণ হলো একটি প্রস্তুতকারক-অর্থায়িত গবেষণা, যা হৃদরোগজনিত মৃত্যু, কার্ডিওভাসকুলার রোগের জটিলতা, হার্ট অ্যাটাক এবং ভবিষ্যতে পুনরায় রক্তনালীর চিকিৎসার প্রয়োজনীয়তা পর্যবেক্ষণ করে। এই পরীক্ষণে ধমনী সংকীর্ণ হয়ে যাওয়া রোগীদের দুটি দলে ভাগ করা হয়: একদলকে বাইপাস সার্জারি (CABG) এবং অন্য দলকে ড্রাগ-এলুটিং স্টেন্ট (Boston Scientific TAXUS paclitaxel-eluting stent) ব্যবহার করা হয়। গুরুতর ফলাফলের (যেমন: মৃত্যু ও হার্ট অ্যাটাক) ক্ষেত্রে উভয় পদ্ধতিই প্রায় একই রকম কার্যকর। তবে, যারা পিসিআই পদ্ধতি ব্যবহার করেছিলেন, তাদের ক্ষেত্রে পরবর্তীতে আরও একবার রক্তনালীর চিকিৎসার প্রয়োজন হয়েছিল। অন্যদিকে, যারা বাইপাস সার্জারি করিয়েছিলেন, তাদের অপারেশন চলাকালীন বা তার আগে স্ট্রোকের ঝুঁকি উল্লেখযোগ্যভাবে বেশি ছিল। বর্তমানে, সিনট্যাক্স রিস্ক স্কোর ব্যবহার করে মাল্টি-ভেসেল রোগে আক্রান্ত রোগীদের চিহ্নিত করার পদ্ধতি নিয়ে গবেষণা চলছে। এর মাধ্যমে নির্ধারণ করা যাবে যে, কোন ধরনের রোগীর জন্য পিসিআই উপযুক্ত এবং কাদের জন্য বাইপাস সার্জারিই সবচেয়ে ভালো বিকল্প।
*মার্কিন সরকারের অর্থায়নে পরিচালিত ইসকেমিয়া নামক একটি বৃহৎ পরীক্ষণে ৫,১৭৯ জন অংশগ্রহণকারীকে প্রায় সাড়ে তিন বছর ধরে পর্যবেক্ষণ করা হয় এবং এতে করোনারি স্টেন্টের উপকারিতা নিয়ে সংশয় প্রকাশ করা হয়। এই পরীক্ষণে অংশগ্রহণকারীদের দুটি দলে ভাগ করা হয়: একটি দলকে শুধু ওষুধভিত্তিক চিকিৎসা দেওয়া হয় এবং অন্য দলকে ওষুধ চিকিৎসার পাশাপাশি বাইপাস সার্জারি বা স্টেন্ট দেওয়া হয়। যে দলটি কেবল ওষুধভিত্তিক চিকিৎসা গ্রহণ করেছিল, তাদের ফলাফল ওষুধ এবং স্টেন্ট উভয়ই গ্রহণকারী দলের থেকে ভিন্ন ছিল না। তবে, ইসকেমিয়ার মতে, স্টেন্ট কিছু অ্যানজাইনা রোগীর জন্য উপকারী হতে পারে।
করোনারি স্টেন্টিংয়ের কার্যকারিতা এবং অন্যান্য চিকিৎসা পদ্ধতির সঙ্গে এর তুলনামূলক বিশ্লেষণ করার জন্য আরও বেশ কিছু রোগভিত্তিক পরীক্ষণ পরিচালিত হয়েছে। কিন্তু এই বিষয়ে চিকিৎসকদের মধ্যে কোনো ঐকমত্য নেই।

## ইতিহাস

মিনেসোটা বিশ্ববিদ্যালয়ে ১৯৬৯ সালে পশুদের উপর পরিচালিত গবেষণার ভিত্তিতে ড. রবার্ট এ. এরসেক ১৯৭২ সালে প্রথম স্টেন্টের কৃতিস্বত্ব অর্জন করেন। শুধু ইন্টারভাসকুলার স্টেন্টই নয়, তিনি প্রথম স্টেন্ট-সহায়ক পোরসাইন ভালভও উদ্ভাবন করেন, যা ওপেন-হার্ট সার্জারি ছাড়াই মাত্র ৭ মিনিটে ত্বকের মধ্য দিয়ে স্থাপন করা সম্ভব।

বর্তমানে এমন স্টেন্ট তৈরির কাজ চলছে যেগুলোর পৃষ্ঠে জৈব-উপযোগী আবরণ থাকবে, যা কোনো ঔষধ নির্গত করবে না এবং দেহে শোষণযোগ্য স্টেন্টও উন্নয়ন পর্যায়ে রয়েছে (ধাতু বা পলিমার দ্বারা নির্মিত)।

## তথ্যসূত্র

## বহিঃসংযোগ

বিষয়শ্রেণী:চিকিৎসা যন্ত্র